作者:白居易
標題:寄獻北都留守裴令公
內容:天上中臺正，人間一品高。休明值堯舜，勳業過蕭曹。始擅文三捷，終兼武六韜。動人名赫赫，憂國意忉忉。蕩蔡擒封豕，平齊斬巨鼇。兩河收土宇，四海定波濤。寵重移宮龠，恩新換閫旄。保釐東宅靜，守護北門牢。晉國封疆闊，並州士馬豪。胡兵驚赤幟，邊雁避烏號。令下流如水，仁沾澤似膏。路喧歌五袴，軍醉感單醪。將校森貔武，賓僚儼雋髦。客無煩夜柝，吏不犯秋毫。神在臺駘助，魂亡獫狁逃。德星銷彗孛，霖雨滅腥臊。烽戍高臨代，關河遠控洮。汾雲晴漠漠，朔吹冷颾颾。豹尾交牙戟，虯須捧佩刀。通天白犀帶，照地紫麟袍。羌管吹楊柳，燕姬酌蒲萄。銀含鑿落盞，金屑琵琶槽。遙想從軍樂，應忘報國勞。紫微留北闕，綠野寄東皋。忽憶前時會，多慚下客叨。清宵陪宴話，美景從遊遨。花月還同賞，琴詩雅自操。朱弦拂宮徵，洪筆振風騷。近竹開方丈，依林架桔槔。春池八九曲，畫舫兩三艘。徑滑苔黏屐，潭深水沒篙。綠絲縈岸柳，紅粉映樓桃。為穆先陳醴，招劉共藉糟。舞鬟金翡翠，歌頸玉蠐螬。盛德終難過，明時豈易遭。公雖慕張範，帝未舍伊皋。眷戀心方結，踟躕首已搔。鸞皇上寥廓，燕雀任蓬蒿。欲獻文狂簡，徒煩思鬱陶。可憐四百字，輕重抵鴻毛。